I januar 2014 gikk politioverbetjent Robin Schaefer ved Hordaland politidistrikts vold- og sedelighetsseksjon gjennom dokumentene fra saken om Monika, i forbindelse med etterforskning i en annen sak. Han skrev en intern rapport der han varslet om at saken burde gjenåpnes, men fikk ikke tillatelse fra ledelsen til gjenopptagelse. Deretter varslet han politimester Geir Gudmundsen og visepolitimester Gunnar Fløystad direkte i et brev: «Det dreier seg tross alt om et mulig drap på en liten jente på åtte år som har potensial til å bli oppklart.» Ledelsen rådet ham til å la saken ligge. Hans engasjement i saken ble også kritisert av toppledelsen på et fellesmøte. I løpet av våren 2014 varslet etterforskeren avdødes bistandsadvokat Stig Larsen om opplysningene han hadde. Først etter at pensjonert Kripos-etterforsker Asbjørn Hansen på oppdrag fra Larsen kom til samme konklusjon, og saken fikk avisoppslag, gjenopptok politiet etterforskningen.